ಅಣ್ಣಾವ್ರು ನನ್ನ ಉಸಿರಿನಲ್ಲಿ ಬೆರೆತಿದ್ದಾರೆ ಜಗ್ಗೇಶ್, ನಟ ಡಾ. ರಾಜ್ಕುಮಾರ್ ಕನ್ನಡಿಗರು ಮಾತ್ರವಲ್ಲದೇ ಅದೆಷ್ಟೋ ಸಿನಿಪ್ರಿಯರ, ಬೇರೆ ಭಾಷೆಯ ಕಲಾವಿದರ ಆರಾಧ್ಯ ದೈವ ಕೂಡ ಹೌದು. ಡಾ.ರಾಜ್ ಕಂಡ್ರೇ ಜಗ್ಗೇಶ್ ಅವರಿಗೆ ಆನಂದದ ಆಕಾಶ, ಜಗ್ಗೇಶ್ ನಟನೆಯಂದ್ರೆ ಅಣ್ಣೋರಿಗೆ ಪರಮಾನಂದದ ಮಂದಹಾಸ. ಹೇಳಿಕೇಳಿ ಜಗ್ಗೇಶ್, ಅಣ್ಣಾವ್ರ ಅಪ್ಪಟ ಅಭಿಮಾನಿ. ಅದೆಷ್ಟೋ ಬಾರಿ ನಟ ಜಗ್ಗೇಶ್ ಕಷ್ಟದಲ್ಲಿದ್ದಾಗ, ಡಾ. ರಾಜ್ ಅವರು ಬೆಂಗಾವಾಲಾಗಿ ನಿಂತಿದ್ದಾರೆ. ನಟನೆ ಹಾಗೂ ಸಿನಿಮಾದ ವಿಚಾರವಾಗಿ ಮಾತ್ರವಲ್ಲದೇ, ಆಧ್ಯಾತ್ಮಿಕವಾಗಿಯೂ ಅಣ್ಣಾವ್ರು ಜಗ್ಗೇಶ್ಗೆ ಗುರುಗಳು. ಚಿತ್ರರಂಗದಲ್ಲಿ ತಮ್ಮ 40 ವರ್ಷಗಳ ಸುಧೀರ್ಘ ಜರ್ನಿಯಲ್ಲಿ ಜಗ್ಗೇಶ್ ಅಣ್ಣಾವ್ರನ್ನೂ ನೆನಪಿಸಿಕೊಂಡಿದ್ದಾರೆ. ಇಂದಿಗೂ ತಮ್ಮ ಉಸಿರಲ್ಲಿ ಅಣ್ಣಾವ್ರು ಬೆರೆತಿರೋದಾಗಿ ಜಗ್ಗೇಶ್ ಹೇಳಿಕೊಂಡಿದ್ದಾರೆ. ನಾನು ಅಣ್ಣಾವ್ರ ಜೊತೆಗೆ ಸಾಕಷ್ಟು ಸಮಯ ಕಳೆದಿದ್ದೇನೆ. ಅಣ್ಣಾವ್ರು ನನ್ನ ಉಸಿರಿನಲ್ಲಿ ಬೆರೆತಿದ್ದಾರೆ. ಅವರಿಂದ ಶಹಬ್ಬಾಸ್ ಗಿರಿ ತೆಗೆದುಕೊಂಡಿದ್ದೇ ನನ್ನ ಖುಷಿ. ಅಣ್ಣಾವ್ರು ನಟನಾಗಿ ಮಾತ್ರ ಅಲ್ಲ, ನನ್ನ ಕಣ್ಣಿಗೆ ಸಂತನಾಗಿ ಕಾಣಿಸುತ್ತಿದ್ರು. ಫ್ಯಾಮಿಲಿ, ಭಾಷೆ, ಸಿನಿಮಾ, ಶಿಸ್ತು ಎಲ್ಲವನ್ನೂ ನನಗೆ ಅಣ್ಣಾವ್ರು ಹೇಳಿಕೊಟ್ಟಿದ್ರು. ಅವರು ಎಷ್ಟು ಸರಳ ಅನ್ನೋದಕ್ಕೆ ಸಾಕ್ಷಿ, ಅವರು ಸಾಯುವ ಕೊನೆಯ ದಿನವೂ ಒಬ್ಬ ಮಾಲಿ ಜೊತೆಗೆ ತಮಾಷೆ ಮಾಡುತ್ತಿದ್ರು. ಇನ್ನು, ನಾನು ಆಧ್ಯಾತ್ಮವನ್ನ ಕಲಿತಿದ್ದೇ ಅಣ್ಣಾವ್ರಿಂದ. ಬ್ರಾಹ್ಮಣರು ಮಾತ್ರ ಸಂಧ್ಯಾವಂದನೆ ಮಾಡೋದಲ್ಲ. ಅಣ್ಣಾವ್ರು ಕೂಡ ಸಂಧ್ಯಾವಂದನೆ ಮಾಡುತ್ತಿದ್ರು. ಅವರಿಂದ ಆಧ್ಯಾತ್ಮವನ್ನು ಸಾಕಷ್ಟು ಕಲಿತಿದ್ದೇನೆ ಅಂತ ಅಣ್ಣಾವ್ರ ಜೊತೆ ತಮ್ಮ ಒಂದಷ್ಟು ನೆನಪುಗಳನ್ನ ಹಂಚಿಕೊಂಡಿದ್ದಾರೆ. Tags: 40 years of cinema actor jaggesh Dr Rajkumar navarasa nayaka